Bøndene vil skape brødkrise

Blokade mot fire møller

Tømmer butikkene for brød

(VG Nett) Fra klokken fem i morgen tidlig vil Bondelaget blokkere all utkjørsel fra fire av Norges største mel-leverandører.

Bjørn Haugan

Frank Ertesvåg

Stein Nervik

Audun Beyer-Olsen

Oppdatert 14. mai 2012

Artikkelen er over åtte år gammel

Målet er å skape brødkrise i Norge som en reaksjon på statens tilbud i jordbruksforhandlingene.

- Vi vil stanse utkjøring av mel til butikkene. Over tid vil det føre til at butikkene ikke får brød, sier kommunikasjonssjef Lise Boeck Jakobsen i Norges Bondelag til VG Nett.

Bøndene har blinket ut møllene Bjølsen i Oslo, Vaksdal, Buvika ved Trondheim og Skien for blokaden fra i morgen tidlig. Da vil trolig traktorer i stort monn sperre utkjøring av varer fra møllene.

BAKGRUNN: Bøndene krever 1,6 milliarder mer enn staten vil gi

Politiet blir ikke tilkalt

Hun fremholder at det vil være bønder og traktorer som skal utgjøre blokaden.

- Er ikke dette en ulovlig aksjon, hvor dere risikerer anmeldelse og politi?

- Dette er en aksjon for å markere motstanden mot tilbudet vi fikk av staten i jordbruksforhandlingene, svarer Boeck Jakobsen.

VG kjenner til at politiet i første omgang ikke vil bli tilkalt fra møllenes side.

- Det ønsker jeg ikke å kommentere, sier salgs og markedsdirektør i Norgesmøllene, Jan Erik Eikeland til VG.

Vil kjøpe opp brød

I tillegg til å blokkere møller, vil bønder over hele landet forsøke å tømme dagligvarebutikkene for brød.

- Vi kommer til å kjøpe brød. Våre venner vil kjøpe brød og våre samarbeidspartnere vil kjøpe brød. Folk flest kommer til å se at det blir vanskelig å få tak i brød i morgen, sier Per Skorge, generalsekretær i Bondelaget, til VG Nett.

Han bekrefter at aksjonen vil være landsdekkende.

- Det er mange som kommer til å kjøpe brød i morgen i hele landet. Vi kommer til å holde på med dette frem til og med 16. mai. Det er ingen tvil om at vi er sinte, sier Skorge.

Aksjonen vil dermed ramme vanlige forbrukere. Det håper Bondelaget at de fleste vil ta med godt humør.

- Vi håper forbrukerne tar det med et smil, men gjør seg tanker om at det kanskje ikke er like opplagt at man har mat i butikkene. Å produsere mat i et høykostland er krevende. Vi er glade i yrket vårt, men stadig flere bønder gir opp og kutter ut. En alminnelig flink bonde må ha en mulighet for en normal inntekt. Slik er det ikke i dag, sier Skorge.

- FOSS AV FRUSTRASJON: Bondelaget i Bergen tømte melk i gatene i dag tidlig som en protest mot jordbruksoppgjøret. Foto: Tore Henrik Øye

Varsler om blokade

Mandag gikk det ut en internmelding til de ansatte i Norgesmøllene om at en blokade var på gang fra tirsdag morgen.

- Vi har fått varsel fra Norges Bondelag om en slik blokade. Det forholder vi oss til, vi registrerer varselet om blokade, og beklager ulempene dette medfører for våre kunder, sier Eikeland til VG.

Han leverer store mengder mel i såkalt bulk-leveranser til bakerier. I tillegg leveres det hvetemel og andre melprodukter til dagligvarebutikker.

Norgesmøllene har kun fått melding om at blokaden skal vare fra tirsdag klokken 05.00 til onsdag klokken 09.00, altså vel et døgn.

- Er tirsdag en dag det er spesielt mye utkjøring av mel?

- Vi har utkjøringer hver eneste dag, så tirsdag er ingen spesiell dag i så måte, svarer Eikeland.

De møllene som rammes i morgen dekker store deler av melproduksjonen til det norske markedet, i følge salgs- og markedsdirektøren.

Norgesmøllene er på mange måter bøndenes egne møller, ettersom den største eieren er Felleskjøpet.

Etter at det lørdag ble brudd i jordbruksoppgjøret har frustrerte bønder over hele landet markert sin misnøye mot statens tilbud.

Spilt melk og bortadopterte kuer

Blant de mer kreative var bondelaget i Uskedalen og Omvikdalen - de plasserte like godt melkekua Dagros utenfor rådhuset i Kvinnerherad, med streng beskjed til ordføreren om at kua må melkes.

- Dagros sto der i fire-fem timer, men det var så forferdelig vær at vi måtte ta henne tilbake til fjøset etter hvert, sier leder i Omvikdalen Bondelag Kjetil Mehl til VG Nett.

I Bergen tok bøndene i bruk kreative metoder for å få oppmerksomhet rundt budskapet sitt. I dag tidlig tømte de ut melk i gatene og stoppet trafikken.

- Det var en foss av skuffelse og frustrasjon som vi fikk ut på denne måten, sier leder i Hordaland bondelag Clara Hveem til VG Nett.

I Nordfjord i Sogn og Fjordane har bøndene kidnappet ordføreren i Eid kommune, Alfred Bjørlo (V).

- Vi vil holde på ham til kravet er innfridd, sier bondelagsleder Knut Tore Nes Hjelle til NRK.

- Står inne for tilbudet

Staten leverte sitt tilbud i årets oppgjør med en total ramme på 900 millioner kroner onsdag. Kravet fra Norges Bondelag og Norsk Bonde- og Småbrukarlag var på 2,2 milliarder kroner.

Leder i Senterpartiet (Sp), Liv Signe Navarsete sier til NRK at hun kan stå inne for det tilbudet som staten har kommet med.

- Vi er et politisk parti. Vi er ingen fagforening for landbruket. Vi må ta helheten i politikken innover oss, sier Navarsete som maner bøndene til moderasjon, slik de gjør til andre grupper.

RULLET UT: Høyballer med bilde av Jens Stoltenberg ble rullet ut til iøynefallende plasser. Denne ligger ved rundkjøringen i Larvik sentrum. Foto: Tony Andre Korstvedt Olsen

Publisert: 14.05.12 kl. 18:23 Oppdatert: 14.05.12 kl. 19:48

Les også

Mer om Lønn